钦定古今图书集成/明伦汇编/闺媛典/第006卷 > 《丁督护歌六首》宋·孝武帝
## 钦定古今图书集成/明伦汇编/闺媛典/第006卷 > 《丁督护歌六首》宋·孝武帝

一曰《阿督护》。《宋书乐志》曰：“《督护歌》者，彭城内史徐逵之为鲁轩所杀，宋高祖使府内直督护丁旿收殓殡埋之。逵之妻，高祖长女也。呼旿至阁下，自问殓送之事。每问辄叹息曰：‘丁督护’。其声哀切。后人因其声，广为曲焉。” 《唐书乐志》曰：“《丁督护》，晋宋间曲也。今歌是宋孝武帝所制云。”

洛阳数千里，孟津流无极。辛苦戎马间，别易会难得。
督护北征去，相送落星墟。帆樯如芒柽，督护今何渠。
闻欢去北征，相送直渎浦。只有泪可出，无复情可吐。
督护初征时，侬亦恶闻许。愿作石尢风，四面断行旅。
黄河流无极，洛阳数千里。坎轲戎旅间，何由见欢子。